Ψήφισμα στο παράρτημα 2 (μέτρα για την καταπολέμηση της απάτης) της ανακοίνωσης της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Κεντρική Τράπεζα και την Οικονομική και Κοινωνική Επιτροπή: «Ρύθμιση-πλαίσιο για την καταπολέμηση της απάτης και της πλαστογραφίας σε σχέση με μη μετρητά μέσα πληρωμής» (COM(98)0395 - C4-0455/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0395 - C4-0455/98),

- έχοντας υπόψη τη γνωμοδότησή του της 15ης Μαΐου 1998 σχετικά με το σχέδιο κοινής δράσης, που ενέκρινε το Συμβούλιο με βάση το άρθρο Κ.3 της συνθήκης για την Ευρωπαϊκή Ένωση όσον αφορά τις ρυθμίσεις για την καλύτερη ανταλλαγή πληροφοριών, μεταξύ των υπηρεσιών καταστολής των κρατών μελών και των οργανισμών που εκδίδουν πιστωτικές κάρτες για την εγκληματικότητα που συνδέεται με τη χρησιμοποίηση των καρτών αυτών όταν οι εν λόγω πληροφορίες είναι απαραίτητες για τις έρευνες σχετικά με τις παραβιάσεις που συντελέσθηκαν στον τομέα αυτό (5683/98 - C4-0136/98 - 98/0906(CNS)) ((EE C 167 της 1.6.1998, σελ. 304.)),

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων (A4-0396/98),

Α. επισημαίνοντας ότι ως εκπρόσωπος των συμφερόντων των πολιτών της Ευρώπης θεωρεί εαυτό εμπλεκόμενο και για το λόγο αυτό θεωρεί ότι καλείται από την Επιτροπή να υποβάλει και τις δικές του παρατηρήσεις σ' αυτό το παράρτημα 2,

Β. τονίζοντας ότι οι γνωμοδοτήσεις από τον κλάδο κατευθύνονται λογικά από τα ειδικά συμφέροντά του,

1. διαπιστώνει ότι ο σχετικός κλάδος δεν λαμβάνει αυτόματα ή από μόνος του τα καλύτερα μέτρα πρόληψης για την αποτροπή της απάτης και της πλαστογραφίας μη μετρητών μέσων πληρωμής;

2. επισημαίνει ότι χωρίς εθελοντική αυτοϋποχρέωση ή νομικές ρυθμίσεις - πλαίσιο, ο ανταγωνισμός οδηγεί στην οικονομικότερη λύση πληρωμής και όχι στην ασφαλέστερη λύση του μη μετρητού μέσου πληρωμής;

3. καλεί την Επιτροπή να εξασφαλίσει με εθελοντική αυτοϋποχρέωση του κλάδου δια νόμων ή με άλλα μέτρα στο πλαίσιο της εσωτερικής αγοράς ότι:

α) για πιστωτικές κάρτες

- θα εξετάζεται η ταυτότητα και η φερεγγυότητα του αιτούντος,

- θα χρησιμοποιείται ασφαλής τρόπος για τη χορήγηση της κάρτας,

- θα επιτυγχάνεται για συγκεκριμένα εμπορικά αγαθά μείωση του ποσού και σε περίπτωση υπέρβασής του θα υποχρεούται ο έμπορος να ζητεί έγκριση της συναλλαγής από το ίδρυμα της πιστωτικής κάρτας,

- θα εισαχθεί μαγνητική ταινία με ηλεκτρονικό ολογράφημα ή ένα τσιπ και με τη φωτογραφία του δικαιούχου επάνω στην πιστωτική κάρτα ως προδιαγραφή ασφαλείας,

- τα χαρακτηριστικά ασφάλειας σε όλες τις κάρτες θα διαμορφωθούν με ενιαίο τρόπο και το προσωπικό των υπηρεσιών αποδοχής των καρτών θα εκπαιδευτεί στην αναγνώριση των εν λόγω στοιχείων,

- οι κάρτες για την ανάληψη μετρητών από αυτόματα μηχανήματα θα έχουν το ίδιο χαρακτηριστικό αποτροπής της πλαστογραφίας όπως η κάρτα των ευρωεπιταγών (EC- Card),

- θα καταστεί υποχρεωτική το συντομότερο η χρησιμοποίηση βιομετρικών χαρακτηριστικών μαζί με έναν κωδικό αριθμό ή ένα τσιπ μαζί με τον κωδικό αριθμό αντί της υπογραφής,

β) κατά τη χρησιμοποίηση των πιστωτικών καρτών στο Internet

- τα δεδομένα θα διαβιβάζονται πάντα «κλειδωμένα»,

- η συναλλαγή θα γίνεται μέσω τρίτου που θα εξετάζει τα δεδομένα της πιστωτικής κάρτας και το πιστοποιητικό του εμπόρου (ασφαλής ηλεκτρονική συναλλαγή, SET),

γ) σε αυτόματα μηχανήματα τραπεζών

- θα εξετάζεται πάντοτε το χαρακτηριστικό ασφάλειας επί της κάρτα ευρωεπιταγών,

- το πληκτρολόγιο θα προστατεύεται από οπτική και ηλεκτρονική παρέμβαση,

- θα εισαχθεί η βιομετρική αναγνώριση του κατόχου της πιστωτικής κάρτας,

δ) για τραπεζικές συναλλαγές μέσω δικτύου (on line)

- οι τράπεζες θα υποχρεωθούν να ενημερώνουν τους πελάτες για τα μέτρα ασφαλείας (να μην αποθηκεύουν τους κωδικούς στους υπολογιστές τους, να αλλάζουν τακτικά τη λέξη κλειδί, να περιορίζουν το ύψος της συναλλαγής, να μην φορτώνουν από το internet «αναβαθμίσεις» των λογισμικών, να ασφαλίζουν τον πίνακα επιλογών κατά τις τραπεζικές συναλλαγές τους με το internet, κ.λπ.),

- τα λογισμικά για τραπεζικές συναλλαγές on line θα χρειάζονται πιστοποιητικό ασφαλείας,

- θα πρέπει να εξασφαλίζεται ο έλεγχος της ταυτότητας κατά τις τραπεζικές συναλλαγές μέσω internet με πιστοποιητικά και ασύμμετρο «κλείδωμα»,

- το «κλείδωμα» θα γίνεται το συντομότερο δυνατό από το υλικό του υπολογιστή με ψηφιακή κάρτα ή με ψηφιακό ολοκληρωμένο κύκλωμα (τσιπ) μεταξύ πληκτρολογίου και υπολογιστή ή με κάρτα τσιπ,

ε) πριν από την ευρεία χρησιμοποίηση ψηφιακού χρήματος

- θα γίνεται ενδελεχής έλεγχος της ασφάλειας, χρηματοδοτούμενος από την ΕΕ,

στ) στο λογισμικό

- θα επιβληθεί αυστηρός διαχωρισμός μεταξύ λειτουργικού συστήματος και λειτουργιών εφαρμογής και θα απαγορευθεί η ενσωμάτωση προγραμμάτων εφαρμογής σε ένα λειτουργικό σύστημα,

- θα ενισχυθεί από την ΕΕ η ανάπτυξη και εισαγωγή στη αγορά ενός παγκοσμίως χρησιμοποιούμενου λειτουργικού συστήματος που θα διατίθεται στο βασικό κείμενο και θα πληροί τις προδιαγραφές ασφαλείας.

4. αναθέτει στο Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και την Ευρωπαϊκή Κεντρική Τράπεζα.